感事二事  其二
作者：張嵲
朝代：宋

paragraphs: 投身螭鬽域，寧免衆鬼欺。
黄昏風雨集，所向道路迷。
一鬼在前嘯，群鬼争和之。
從以衆妖鳥，紛披鳴樹枝。
訓狐當傍呌，破獍隨後啼。
斯須哭土梟，次第嘷狐狸。
睢盱恣陵傲，踸踔争新奇。
變態遂百出，殽然當此時。
胡爲乃歷兹，側佇成𥈭眙。
其始爲股栗，慘悽粟生肌。
懼以柔脆軀，遂爲衆鬼糜。
其中稍自定，注視但嗟咨。
其終乃釋然，堅坐翻愉怡。
鬼見不爲動，技窮將罷歸。
人命固有常，此物終何爲。
遲留待明發，請與衆鬼辭。